b'\n_START_ARTICLE_\nFriedrich Wilhelm Murnau\n_START_SECTION_\nAnkstyvieji metai\n_START_PARAGRAPH_\nFrydrichas Vilhelmas Plump\xc4\x97 (Friedrich Wilhelm Plumpe) gim\xc4\x97 Bylefelde (Vestfalijos provincija). Heidelbergo universitete studijavo meno istorij\xc4\x85. Savo nauj\xc4\x85j\xc4\x85 pavard\xc4\x99 Murnau pasirinko pagal Vokietijos miest\xc4\x85 Murnau prie \xc5\xa0tafelz\xc4\x97s. Pirmajame pasauliniame kare tarnavo karo lak\xc5\xabnu, o 1919 m. pastat\xc4\x97 savo pirm\xc4\x85j\xc4\xaf film\xc4\x85 \xe2\x80\x9eBerniukas m\xc4\x97lynais drabu\xc5\xbeiais\xe2\x80\x9c (vok. Der Knabe in Blau).\n_START_SECTION_\nVoki\xc5\xa1ki filmai\n_START_PARAGRAPH_\n\xc5\xbdinomiausias F. W. Murnau filmas yra \xe2\x80\x9eNosferatu\xe2\x80\x9c, 1922 m. sukurta Bremo Stoukerio romano \xe2\x80\x9eDrakula\xe2\x80\x9c ekranizacija, d\xc4\x97l kurios B. Stoukerio na\xc5\xa1l\xc4\x97 padav\xc4\x97 re\xc5\xbeisieri\xc5\xb3 \xc4\xaf teism\xc4\x85 d\xc4\x97l autoriaus teisi\xc5\xb3 pa\xc5\xbeeidimo. F. W. Murnau pralaim\xc4\x97jo byl\xc4\x85 ir prival\xc4\x97jo sunaikinti visas filmo juostas, bet neteis\xc4\x97tos kopijos i\xc5\xa1liko. Vampyras, kur\xc4\xaf vaidino Vokietijos teatro aktorius Maksas \xc5\xa0rekas (Max Schreck), buvo pana\xc5\xa1us \xc4\xaf \xc5\xbeiurk\xc4\x99, kurios platindavo mar\xc4\x85. \xc5\xbdodis \xe2\x80\x9enosferatu\xe2\x80\x9c buvo paimtas i\xc5\xa1 B. Stoukerio romano, kuriame vietiniai rumunai taip vadino graf\xc4\x85 Drakul\xc4\x85 ir, tikriausiai, kitus nemir\xc4\x97lius._NEWLINE_Ne ma\xc5\xbeiau reik\xc5\xa1mingas F. W. Murnau darbas yra \xe2\x80\x9ePaskutinis \xc5\xbemogus\xe2\x80\x9c (vok. Der Letzte Mann, 1925 m.), kurio scenarij\xc5\xb3 para\xc5\xa1\xc4\x97 Karlas Mazeris (Carl Mayer), labai i\xc5\xa1kilus Kammerspiel kino jud\xc4\x97jimo veik\xc4\x97jas, o vaidmen\xc4\xaf suk\xc5\xabr\xc4\x97 aktorius Emilis Janingsas (Emil Jannings). Filme buvo panaudotas subjektyvus kino kameros reg\xc4\x97jimo laukas, kai kamera \xe2\x80\x9emato\xe2\x80\x9c veik\xc4\x97jo akimis, o veik\xc4\x97jo psichologin\xc4\x97 b\xc5\xabsena perteikiama vaizdo stilium. Savo turiniu \xc5\xa1i juosta taip pat \xc5\xbeeng\xc4\x97 pirmuosius \xc5\xbeingsnius cin\xc3\xa9ma v\xc3\xa9rit\xc3\xa9 jud\xc4\x97jimo link. Kitaip nei dauguma F. W. Murnau darb\xc5\xb3, technine prasme \xe2\x80\x9ePaskutinis \xc5\xbemogus\xe2\x80\x9c laikomas Kammerspiel, o ne ekspresionistiniu filmu._NEWLINE_Paskutinis F. W. Murnau Vokietijoje sukurtas filmas buvo didelio biud\xc5\xbeeto \xe2\x80\x9eFaustas\xe2\x80\x9c (vok. Faust, 1926 m.) su Giosta Ekmanu (G\xc3\xb6sta Ekman) pagrindiniame vaidmenyje, Emiliu Janingsu Mefistofelio vaidmenyje ir Kamila Horn (Camilla Horn) Gretchen vaidmenyje. F. W. Murnau filmas remiasi senesni\xc4\x85ja Fausto legendin\xc4\x97s pasakos tradicija ir klasikine G\xc4\x97t\xc4\x97s versija. Vienoje garsiausi\xc5\xb3 filmo scen\xc5\xb3 mil\xc5\xbeini\xc5\xa1kas sparnuotas Mefistofelio pavidalas skrenda vir\xc5\xa1 miesto, s\xc4\x97damas maro s\xc4\x97klas.\n_START_SECTION_\nHolivudas\n_START_PARAGRAPH_\n1926 m. F. W. Murnau emigravo \xc4\xaf Holivud\xc4\x85 (JAV), kur prad\xc4\x97jo dirbti \xe2\x80\x9e20th Century Fox\xe2\x80\x9c kino studijoje ir suk\xc5\xabr\xc4\x97 \xe2\x80\x9eSaul\xc4\x97tek\xc4\xaf\xe2\x80\x9c (angl. Sunrise, 1927 m.), kuris kino \xc5\xbeinov\xc5\xb3 laikomas vienu geriausi\xc5\xb3 vis\xc5\xb3 laik\xc5\xb3 film\xc5\xb3. \xe2\x80\x9eSaul\xc4\x97tekis\xe2\x80\x9c sulauk\xc4\x97 ne tik finansin\xc4\x97s s\xc4\x97km\xc4\x97s ir peln\xc4\x97 kelias statul\xc4\x97les pirmojoje JAV Kino meno ir mokslo akademijos apdovanojim\xc5\xb3 ceremonijoje 1929 m. Akademijos apdovanojim\xc4\x85 u\xc5\xbe i\xc5\xa1skirtin\xc4\xaf menin\xc4\xaf k\xc5\xabrin\xc4\xaf (dabar Apdovanojimas u\xc5\xbe geriausi\xc4\x85 film\xc4\x85) filmas pasidalijo su juosta \xe2\x80\x9eSparnai\xe2\x80\x9c (angl. Wings, 1927 m., re\xc5\xbe. Viljamas A. Velmanas)._NEWLINE_Kiti du F. W. Murnau filmai, nei\xc5\xa1likusi juosta \xe2\x80\x9eKeturi velniai\xe2\x80\x9c (angl. Four Devils, 1928 m.) ir \xe2\x80\x9eMiesto mergait\xc4\x97\xe2\x80\x9c (angl. City Girl, 1930 m.), buvo pritaikyti naujajam garsinio kino am\xc5\xbeiui ir nesulauk\xc4\x97 didelio pripa\xc5\xbeinimo. Prasti \xc4\xafvertinimai nuvyl\xc4\x97 F. W. Murnau, tod\xc4\x97l jis pasitrauk\xc4\x97 i\xc5\xa1 \xe2\x80\x9eFox\xe2\x80\x9c kino studijos ir kur\xc4\xaf laik\xc4\x85 keliavo po Okeanij\xc4\x85._NEWLINE_Su dokumentikos pradininku Robertu Flajer\xc4\x8diu (Robert Flaherty) 1931 m. F. W. Murnau nukeliavo \xc4\xaf Bora Bora kurti filmo \xe2\x80\x9eTabu\xe2\x80\x9c (angl. Tabu) D\xc4\x97l k\xc5\xabrybini\xc5\xb3 nesutarim\xc5\xb3 su F. W. Murnau, R. Flajertis pasitrauk\xc4\x97 i\xc5\xa1 projekto, ir re\xc5\xbeisieriui teko u\xc5\xbebaigti film\xc4\x85 pa\xc4\x8diam. JAV \xc5\xa1is filmas buvo i\xc5\xa1cenz\xc5\xabruotas, nes jame buvo vaizduojamos polineziet\xc4\x97s moterys nuogomis kr\xc5\xabtimis. I\xc5\xa1 prad\xc5\xbei\xc5\xb3 filmas buvo pusiau nebylus, pusiau garsinis, bet v\xc4\x97liau buvo perdarytas \xc4\xaf nebyl\xc5\xb3j\xc4\xaf\xc2\xa0\xe2\x80\x93 F. W. Murnau m\xc4\x97gstam\xc4\x85 \xc5\xbeanr\xc4\x85.\n_START_SECTION_\nMirtis\n_START_PARAGRAPH_\nF. W. Murnau nesulauk\xc4\x97 savo paskutinio filmo premjeros. 1931 m. kovo 11 d. jis \xc5\xbeuvo automobilio avarijoje Santa Barbaroje (Kalifornijos valstija, JAV). Automobil\xc4\xaf vairavo F. W. Murnau 14 met\xc5\xb3 am\xc5\xbeiaus filipinietis tarnas Garsija Stivensonas (Garcia Stevenson), kuris \xc5\xbeuvo toje pa\xc4\x8dioje avarijoje. Kadangi F. W. Murnau buvo homoseksualus, jo mirt\xc4\xaf lyd\xc4\x97jo gandai apie jo asmenin\xc4\xaf gyvenim\xc4\x85. Vienas i\xc5\xa1 gand\xc5\xb3 buvo, kad F. W. Murnau atlikin\xc4\x97jo G. Stivensonui felacij\xc4\x85 ir d\xc4\x97l to automobilis nuried\xc4\x97jo nuo kelio. Kenetas Angeris (Kenneth Anger) savo knygoje \xe2\x80\x9eHolivudo Babilonas\xe2\x80\x9c (angl. Hollywood Babylon) ra\xc5\xa1o: \xe2\x80\x9eFox\xe2\x80\x9c kino studijoje beveik visi \xc5\xbeinojo, kad F. W. Murnau pirmenyb\xc4\x99 teik\xc4\x97 g\xc4\x97jams aktoriams. F. W. Murnau mirtis 1931 m. suk\xc4\x97l\xc4\x97 sp\xc4\x97liojim\xc5\xb3 audr\xc4\x85.\xe2\x80\x9c_NEWLINE_F. W. Murnau buvo palaidotas Stansdorfo Pietvakari\xc5\xb3 kapin\xc4\x97se (S\xc3\xbcdwest-Kirchhof Stahnsdorf) prie Berlyno. Laidotuv\xc4\x97se dalyvavo tik 11 \xc5\xbemoni\xc5\xb3. Tarp j\xc5\xb3 Robertas Flajertis, Emilis Janingsas, Greta Garbo ir Fricas Langas (Fritz Lang), pasak\xc4\x99s laidotuvi\xc5\xb3 kalb\xc4\x85. G. Garbo u\xc5\xbesak\xc4\x97 F. W. Murnau mirties kauk\xc4\x99, kuri\xc4\x85 laik\xc4\x97 ant savo darbo stalo, dirbdama Holivude.\n_START_SECTION_\n\xc4\xaetaka\n_START_PARAGRAPH_\n2000\xc2\xa0m. re\xc5\xbeisierius Edmuntas Elijasas Merigas (E. Elias Merhige) suk\xc5\xabr\xc4\x97 film\xc4\x85 \xe2\x80\x9eVampyro \xc5\xa1e\xc5\xa1\xc4\x97lis\xe2\x80\x9c (angl. Shadow of the Vampire), beletrizuot\xc4\x85 pasakojim\xc4\x85 apie tai, kaip buvo statomas filmas \xe2\x80\x9eNosferatu\xe2\x80\x9c. F. W. Murnau vaidina D\xc5\xbeonas Malkovi\xc4\x8dius (John Malkovich). Juostoje F. W. Murnau taip pasiry\xc5\xbe\xc4\x99s sukurti tikrovi\xc5\xa1k\xc4\x85 film\xc4\x85, kad grafo Orloko vaidmeniui net pasamdo tikr\xc4\x85 vampyr\xc4\x85 (vaid. Vilemas Defo (Willem Dafoe))._NEWLINE_Grup\xc4\x97 \xe2\x80\x9eMurnau\xe2\x80\x9c pasivadino re\xc5\xbeisieriaus F. W. Murnau vardu.'